Én is Hős vagyok! - írta: ND
2020-06-30 - Ezzel a címmel rendezett tíz hetes bűn- és balesetmegelőzési játékot az Érdi Rendőrkapitányság. Az ünnepélyes eredményhirdetésre június 25-én került sor.
Az eseményen a díjazott gyerekek és szüleik mellett részt vett Latorovszky Gábor, rendőr alezredes, rendőrségi tanácsos, megyei főkapitány-helyettes, dr. Csőzik László polgármester, Szoboszlainé Schiller Zsuzsanna, a Pest Megyei RFK Bűnmegelőzési osztályának vezetője. A díjátadót Nogula Tamás, rendőr alezredes, az Érdi Rendőrkapitányság vezetője nyitotta meg, aki elismerően nyilatkozott a kihívásos játékról, mind a szervezők munkáját tekintve, mind pedig a gyerekek kreativitását és a szülők támogatását illetően.
Az "Én is Hős vagyok!" on-line játék fő célkitűzése a résztvevők helyzetfelismerési, elemzési, döntési és felelősségvállalási képességének fejlesztése volt – nyilatkozta Szatmáriné Berczi Dolóresz, rendőrszázados, a tízhetes játék és az ünnepélyes eredményhirdetés házigazdája. Hozzátette, hogy tapasztalatuk szerint a gyerekek a digitális világban sokkal otthonosabban mozognak, közlékenyebbek is, így az on-line ismeretterjesztés – főleg, ha interaktív játék, kihívás és élmény formájában történik – sokkal hatékonyabb is lehet.